Čižnár, Jaromír, generálny prokurátor SR (2017-06-20):
V záverečnom slove len veľmi stručne. Nechápem tú hystériu, ktorú tu predvádzate, pretože bol podaný návrh. O návrhu rozhodne súd. V tom návrhu boli len dôvody, ktoré tu rozoberáte krížom-krážom a ktoré, o ktorých úplne niekedy hovoríte z cesty, to je za prvé. Pán Schlosár, ďakujem za hysterický prejav a vám všetkým trom ďakujem za názov politický generálny prokurátor. Keby ste mali právnické vzdelanie alebo troška rozmýšľali, tak de facto každý generálny prokurátor je politický, lebo ho volíte vy politici v parlamente, keby ste náhodou, keby ste... (reakcia z pléna), nieže vy, ja o vás ako nehovorím, ale ste vy politici v parlamente. Rozumiete? Takže každý je politický generálny prokurátor. Takže len aby sme si rozumeli. Pán Schlosár, no tak je mi veľmi smutno, že ste boli na výbore a nepovedali ste ani slovo. Boli ste tam ticho celý čas, tam ste mali diskutovať, tam sme mali viac priestoru. Prečo ste nevyťahovali tam tie veci? Tu rozprávate, že či budú mať voliči – opakujem, sa tu už bavíte, jak keby vaša strana bola zrušená, ešte nebola, to je návrh, rozhodne súd – tak tí voliči, som ich ja o niečo okradol, nebudú mať na výber. No budú mať na výber, pretože už to verejne priznávate, máte založenú inú stranu. Ja len sa pýtam prečo. Keď konáte v rámci zákona, v rámci ústavy, v rámci medzinárodných zmlúv, prečo ste mali založenú nejakú politickú stranu, keby ste si boli takí istí, že konáte v súlade so zákonom? Nechápem, ale to by ste mali vysvetliť vy. Viete, a teraz bez urážky, ja to len, na rozdiel od vás osobne neútočím, na rozdiel od vás všetkých, čo ste tu vystupovali. Vy si nemyslite, že tí ľudia, ktorí vás volili všetci, že vás volili preto, lebo súhlasia s tým alebo s vašou ideológiou. To si nemyslite! Pretože to boli ľudia, aspoň to je môj osobný názor, ktorí už nemali čo voliť, pretože majú pocit, že sa o nich buď nikto nestará, alebo sa starajú málo. To boli ľudia, to bol, podľa mňa časť ľudí, to bol zúfalý výkrik, pretože chceli ukázať celému tomu, celému tomuto plénu, celému politickému spektru, že o nás sa nikto nestará a potrebujeme pomoc. No tak potom ste nasľubovali, volili vás. Takže ako tým sa neoháňajte, že koľkým ľuďom som ja zobral to právo voliť vás, máte ho zabezpečené. A ďalšia vec, pán Schlosár, vašich podprahových vyhrážok sa ja nebojím, čo ste tu prednášali. Lebo ste sa vyhrážali priamo, čo keď bude raz... Sa mám teraz ako zľaknúť?! (Reakcia z pléna.) Hej? To je tá vaša demokracia, hej?! To je tá vaša strašná demokracia. Ale hovorím, čo tu robíte hystériu, to bol len návrh. Prečo ste si založili druhú stranu, keď ste si boli istí, že ako ste absolútne kóšer s ústavou, zákonmi, so zmluvami? (Ruch v sále.) Mi odpovedzte potom. Pán Baránik, ja som teda od vás nič iné nečakal, zase len útoky na prokuratúru. (Povedané so smiechom.) Teda ja viem, že vy nemusíte ani osobne mňa, ani prokuratúru, ale to nechajme bokom. Len o niektorých veciach keď chcete diskutovať, tak bolo by dobre, keby ste si najprv niektoré veci pozreli ako. Ale to neberte osobne. Lenže ja na niektoré veci som odpovedal vo výbore, tak ako ďalej to opakovať, to nebudem. Len viete, vytýkate tu, ste tam čítali štatistiky: nula, nula; viete, základná vec je jedna, a že prokuratúra tu nie je na vyhľadávanie trestných činov, prokuratúra je na to, aby trestné činy, ktoré sú už operatívne vyhľadané, potom, ak idú do stíhania, tak robí dozor. A prokuratúra maximálne môže reagovať na veci, ktoré získa z médií ako podnet, a tie ja dávam potom preverovať. To aby sme si rozumeli. Ja neviem, koľko z tých vecí, ktoré ste tu vyčítali, boli veci, ktoré ste vy zastupovali, ale minimálne Vlkanovú viem, viete, no tak keď dáte podnet, vám to policajt odmietne, prokurátor zametie sťažnosť, tak vy vymyslíte tretí opravný prostriedok a to je, to je podanie trestného oznámenia prokurátora. Neviem, to je tretí ako proste zvláštny, ale to je tretí opravný prostriedok, no viete, ako ja si nemyslím, že vždy, keď je vyhovené alebo keď nie je vyhovené sťažnosti vašej, tak hneď sa prokurátor musel dopustiť trestného činu. Viete, rozprávate tu alebo ste sa, dotkli ste aj korupcie. Pán Baránik, vy mi o tomto nehovorte, vy ste naznačili, že nielen sudcovia, dokonca prokurátori sú kúpení. Keď ste povedali, že sú kúpení sudcovia, tak som vás slušne pozval na Generálnu prokuratúru, aby ste mi povedali konkrétne veci, ktoré, aké máte poznatky, a keď mi ich poviete, tak vám garantujem, že budem konať. Čo ste povedali? Že je to šikana. Rovnako: prokurátori sú kúpení. Nepoviete ktorí, nepoviete kedy, ale stačí obrýzgať a je to vybavené. No tak mi povedzte ktorí. Hocikedy môžte prísť ku mne. Ako ste mi ponúkli spoluprácu v tej legislatíve, vy môžte prísť ku mne a povedzte mi, tuto máte také a také poznatky a budeme riešiť. A pokiaľ ide o zákon o prokuratúre, no, tak tam ako sa nebudem baviť, lebo niektoré veci, bohužiaľ, buď ste nepochopili, alebo nemáte naštudované, ale ako tie rozhodnutia, ktoré ste rozprávali, že my, sú už uzavreté, tie sú na, tie sú, meritórne rozhodnutia sú zverejňované. Nech sa páči, môžte si ich preštudovať, naštudovať na našej stránke, preštudovať, pozrieť, sa vám nepáči, môžete podať ďalší podnet, lebo... A keby ste vedeli, tak som vydal príkaz, pretože páni prokurátori zle pochopili niektoré veci, alebo to pochopili tak, že už sa nebudú zaoberať ničím, tak som vydal príkaz, že aj tie skončené veci, pokiaľ niekto, to je hocikto, podá podnet, sa ozve, že podľa neho nebolo splnené to alebo bolo porušené to, tak sa tým prokurátori budú zaoberať. To je príkaz 6/2017, môžte si ho pozrieť. Takže nie je pravdou, čo hovoríte, že teraz to akože už vôbec nepreskúmavame. To bolo, priznávam, páni prokurátori mali také tendencie, už ich nemajú, pretože majú povinnosť podľa toho príkazu postupovať. Hovorím, teda ja vás očakávam, dôjdite mi povedať, ktorý prokurátor kedy bol kúpený. Ja to veľmi rád prijmem a prijmem opatrenia. Ale nie takto, ako to tu hovoríte, okydať, prídete k nám a poviete, nič nepoviem, to je šikana. Tak to je ako, ja neviem, to ste povedali na sudcov, sudcovia teraz, ako sa im to moc nepáči, tak ja neviem, aké budú ďalšie závery, to už musíte vedieť vy. Aby som bol... Toľko toho bolo, že to bude nová správa. Viete, o moju autoritu sa neobávajte, ja ju určite mám. A o mojej slušnosti vo vzťahu k nadriadeným nepochybujte. Keď je človek tvrdý, a v niektorých veciach, ktoré dlhodobo pretrvávajú a ktoré sa neriešili desať rokov, no tak teraz musia prijať tvrdšie opatrenia. Ale na rozdiel od vás neútočím dookola, nezhovaďujem, nenadávam do komunistov – v živote som nebol komunista, to len pre vašu informáciu – a sociopatov a podobne. Tak ako ja tú autoritu zatiaľ mám. A to, keď niektorý prokurátor niekde zlyhá, no tak ako tam už nepomôže autorita, tam pomôže už len disciplinárne konanie. Či mám za každým chodiť a povedať: „Bububu, už to viac nesprav!“ Nie. Aj to konanie má preventívny charakter. Viete, keď to spraví jeden a dostane postih, no tak ostatní si dajú už minimálne v tej, na tom okrese pozor. Takže to nie je len trestanie. To je, viete, mne raz páni prokurátori povedali, keď som povedal, že poniektorí si budú musieť osvojiť a obnoviť pracovné návyky, tak sa urazili a požadovali, že aby som teda toto zmenil, tento výrok. Tak som ho zmenil a som sa ospravedlnil, lebo tí, ktorí ich v živote nemali, si ich nemôžu osloviť, hej, takže..., či obnoviť. Takže ako a zato sú tie disciplinárne konania. Ale o moju autoritu sa nebojte. To sa môžete opýtať na prokuratúre určite aj o tom, že sa správam slušne k tým, ktorí sa správajú slušne ku mne. To sme sa rozprávali na výbore, že? Ale pokiaľ ide o obavy cétečko. Ak ste čítali správu, tak najväčšie prieťahy spôsobujú pri trestnom konaní znalecké dokazovania. Hovoríte mi, že dalo sa toto odstrániť nejakým doplnením. Nedalo sa odstrániť doplnením, pretože pokiaľ je výška škody kvalifikačným kritériom, ako je to v tomto prípade, tak tam musí byť vypracovaný nový znalecký posudok, pretože tam ako, tam hrozia vysoké tresty, a toto bolo na konaní o dvestoštyridsaťtrojke, teda o mimoriadnom zrušení uznesenia. Ja sa nepodpíšem pod uznesenie alebo prvý námestník, že síce teraz to nesedí, ale uvidíme potom. Ja poruším právo... Keby ste boli advokát a podali takéto a keby som odpísal, že síce je to asi trošku divné, ale teraz to nechám len tak. No tak potom čo? Skončím tak, že náhodou to bude nastavené, alebo, alebo tak potom povedia, že ja som to spôsobil, a budem platiť náhradu škodu. Čo som vám teraz pred chvíľkou vysvetľoval, pred tou štrnástkou. Takže vôbec nebolo to len účelové a nemajte dô..., nemajte obavy o premlčanie, pretože keby ste si pozreli Trestný poriadok, tam sú, ak sú vykonávané úkony smerujúce k postaveniu páchateľa pred súd, tak sa to nemôže premlčať. A teraz sa čaká na vypracovanie znaleckého posudku. Takže to len toľko o tie vaše obavy, že, a také, ako čo ste použili, že bolo zastavené. Nebolo zastavené. Tam beží ďalšie trestné, ďalej trestné stíhanie. (Odmlčanie sa rečníka.) Toto už nie, tak to pred chvíľou som už povedal. Viete, no pokiaľ ide o pána Rybaniča, to ja nebudem komentovať. Tam ste v živote relevantnú námietku zaujatosti nevzniesli, relevantnú námietku. Aj napriek tomu som tú vec zobral z Bratislavy a dal som ju do Nitry. Pokiaľ tu stále omieľate Palovičovcov, ja som vám to už minule vysvetľoval na výbore, že ja som to majetkové priznanie videl, a majú tam príjem, legálny príjem, ktorý síce nepochádza priamo zo zárobku, ale legálny príjem, vy ako právnik by ste mali dobre vedieť, že sú aj iné legálne príjmy, ktoré potom, a vykázaný je ten príjem a dokladovaný v majetkovom priznaní. Keď ho chcete vidieť, musíte požiadať pána Paloviča. A nie cez zákon 211, pretože to sú tam osobné údaje, a ja vám to neukážem. Ale keď mi neveríte, dajte, dajte nás na súd, tak uvidíme. Možnože vyhráte, čo by som veľmi čudoval. Ale len aby ste vedeli, že ja si stojím za tým, že to, čo bolo priznané v majetkovom priznaní, sedí. A viac o tom hovoriť nemôžem. Ja si vyprosím, aby ste ma obviňovali, že ja kryjem nejaké ich čierne príjmy. (Reakcia z pléna.) To si myslíte vy, proste ako je veľa iných vecí, o ktorých nemáte prehľad, ale, ale budete ich hodnotiť. Veľa iných vecí, ako tu hovoríte, tu sa, ja som povedal minule, že tento parlament je niekedy najväčšia pojednávačka na Slovensku. Tu sa obviní, odsúdi, už len výkon trestu tu chýba. (Reakcia z pléna.) Áno, je to vaša povinnosť upozorňovať na, na nedostatky, na podozrenia, ale slušnou formou, a nie tým, že hneď niekto niečo spravil a už je to jasné, a keď sa dospeje k inému záveru, tak už potom také jasné to neni. Ale keď to my rozhodneme inak, podľa toho, čo máme v spise, tak potom je to zlé, lebo vy ste povedali, nie teraz konkrétne vy, lebo ste povedali, že to bolo takto, koniec, už to tak musí byť. Aj keď teda takisto ako vy mňa, tak ja naozaj nerád ako podporujem, v jednej veci máte pravdu. A s tým aj súhlasím (povedané so smiechom), že áno, pri dohodách o vine a treste a najmä tej korupcii by bolo lepšie, keby tie veci boli prejednávané pred súdmi. Aj z hľadiska prevencie, aj z hľadiska teda toho, nech každý vidí, keď je skorumpovaný, čo ho môže čakať. Len jedno vysvetlite. Pokiaľ sú splnené všetky dohody, podmienky na začatie konania o dohode o vine a treste, všetky podmienky, a ja poviem, že nie, lebo máš korupciu. Lebo to nie je v zákone, že pri korupcii sa nesmie. (Reakcia z pléna.) To máte pravdu. Hovorím vám, že áno, je lepšie, keď sa korupcia prejednáva na súde. To, s tým s vami súhlasím. Ale, ale keby som odoprel ja za stavu, že sú splnené všetky podmienky, tak ja poruším zákon, že. (Reakcia z pléna.) Dobre, nech sa páči. Lebo naozaj to je z hľadiska minimálne generálnej prevencie, je to dobré, keď sa to prejedná na súde. A keď tu niekto vytýka, že bola nejaká kauza, neviem, a tam bolo 300 eur, no tak nech sa páči, tak ako ten neplaťák, ste mali dať hneď podnet na Generálnu prokuratúru. Čo si myslíte, že ja mám prehľad o tých 18-tisíc kauzách, ktoré sú na Slovensku, alebo o tých 35-tisíc žalovaných? Pokiaľ sa o tom aj dozviem, tak je to právoplatné. Čo to vytýkate mne? A pokiaľ ja môžem podať mimoriadny opravný prostriedok, tak to vždycky robím. A keď nemôžem, tak nemôžem. Takže ja som povedal, ja nikomu z vás tu nebránim, pán Dostál, aj vám, pokiaľ si myslíte, že ten protest je ako úplne nezmyselný, dvere máte otvorené. Totižto ja môžem ktorýkoľvek protest vziať späť. Stačí sa ohlásiť, stačí povedať, tak toto podľa mňa je úplne zbytočné, prejdeme to po stránke právnej a vyriešime. Ja netvrdím, že všetky protesty sú ako podávané dobre. Len viete, pokiaľ zistíme porušenie zákona, aj keď formálne, no tak prokurátor zatiaľ podľa právnej úpravy je povinný podať protest. Je otázka, že keď sa mu nevyhovie, či sa tam budeme tlačiť do správnej žaloby. Tam už sa dá ten, ten priestor manévrovací veľmi rozšíriť, hej, nemusíme ísť do správnej žaloby. To, čo ste naznačovali, dúfam, že nepôjdete do žaloby. (Povedané so smiechom.) Ja ako, ja vám hovorím, že môžem to pozrieť. Pokiaľ ide, neviem, to bolo, vy, pán Baránik, ste vytkli niečo, niečo o úžere, že. Viete, bol schválený zákon 2001..., č. 91/2016 Z. z., na, na, na zásah Generálnej prokuratúry sa tam potom ešte počas schvaľovania dostalo aj to, aby mohla byť úžera, ktorá je problémom, hej, ktorá je problémom, dostať do polohy, aby mohla byť alebo mohli tieto subjekty stíhané ako právnické osoby. Keby Generálna prokuratúra predtým, jak ste to schvaľovali, nebola zasiahla, teda zasiahla, upozornila, že tam nie je, tak tam doteraz nie je. A to bolo jeden z hlavných dôvodov, prečo sa mal prijať zákon o trestnej zodpovednosti právnických osôb. Že? Alebo nie? Takže keď toto niekto potom prezentoval, že je to jeho návrh, tak to si vyprosím. To bol návrh, ktorý sme my vypracovali od rána do večera, že to treba doplniť. Že by som poprosil, aj, aj keď teda nás nemusíte, mňa osobne, tak niekedy aj ako aspoň objektívne k tomu pristupovať. Pani poslankyňa Remišová, odišla, pokiaľ ide o výberové konania, tak tieto výberové konania sú u nás absolútne otvorené, kontrolované. Pokiaľ ide o komisie, nemá zlé, dobré informácie. Tie komisie nevyberám ja. Tie komisie a členov komisií všetkých, výberových, disciplinárnych, volí Rada prokurátorov, samosprávny orgán, ktorý má desať ľudí, a volí ich z veľkého počtu navrhnutých ľudí, ktorých si navrhujú samé krajské prokuratúry a okresné prokuratúry. Takže neviem, v čom tam vidíte ako netransparentnosť. Ja nemám problém s tzv. cudzím prvkom v komisiách. Ja som tu opakoval. Ja nemám problém. Ale vtedy, keď budem mať absolútny alebo aspoň nejaký, nejakú možnosť ingerovať, keď tento cudzí prvok, ako sa mi to stalo, nekoná. Ja som len tak akurát mohol písať, aby vytýčila, a traja ľudia, ktorí nemajú čo hľadať na prokuratúre, nemajú čo hľadať, mali pozastavený výkon funkcie. Teraz sa čo stalo? Premlčané a my im doplácame plat. A ešte vám poviem jednu vec. Keď sme hľadali cudzí prvok, oslovil som spravodlivosť, advokátov, exekútorov. Viete, koľko sa mi prihlásilo? Jeden. Táto jedna, ktorá, to tak aj potom dopadlo, že tie tri, hovorím, ľudia, ktorí už tu nemali byť, ostali v robote. To, že sa riešil zákon o disciplinárnom, teda o disciplinárnom postihu, zákon č. 154. Viete, cudzí prvok niekoho stále trápi. Ja hovorím, ja som za. Pokiaľ bude alebo budem môcť navrhnúť tomu, odkiaľ je, aby ho potom potrestal, pretože o novele nášho zákona, od 1. 1. 2016 teraz platí, ak predseda komisie zavinene nekoná a premlčí, tak sa dopúšťa sám disciplinárneho konania. Jedna vec. Druhá vec. Nikoho trápilo, že sa nám premlčiavali veci. Viete čím? Tým, že páni prokurátori si vymýšľali péenky. A už keď boli v koncoch, tak doniesli péenku od psychiatra! Rozumiete?! Potom sa tu premlčí a pán prokurátor vyzdravie a ide do roboty. Takže tam to bolo treba napríklad riešiť. Lebo teraz sa tieto lehoty potom prerušujú, keď pán prokurátor je takto strašne chorý. Tieto veci. Ale opakujem, stále tu počúvam, že ja sa bránim cudziemu prvku. Nebránim sa. Len potrebujem efektívny, možnosť buď signalizovať jeho potom nadriadenému, alebo teda aby som ja mal ten dosah, že ak zavinene nekoná a spôsobí prieťah, tak on sa sám dopustí disciplinárneho previnenia. Stačí? Pani Remišová, diskriminácia pri výbere tých, čo majú mať skúšku. Nie. Tam neni diskriminácia, pretože tí, čo majú skúšku z iných odvetví, ju majú. Čakatelia naši právni musia zložiť justičnú skúšku a ony sú, tie vedomosti, ktoré potrebuje na výkon prokurátora, overené. Ale ja sa musím ľudí, ktorí idú zvonku a ktorí nemajú skúšky prokurátorské, si musím ich vedomosti, ktoré sú potrebné na výkon funkcie prokurátora, overiť. Takže ja tam nevidím žiadnu diskrimináciu. Disciplinárne konanie verejné ako. Dokonca tam má prístup aj, majú prístup aj médiá. Takže ja nevidím, v čom je problém. Že sme uzavretí. No vôbec nie sme uzavretí. Pokiaľ sa týka, neviem teraz, či reagujem už na vás, alebo... Nie, to je na pani Remišovú, kauza, kauza, tzv. kauza Kočner. Som to vysvetľoval, som to vysvetľoval trikrát. Teraz špeciálny prokurátor vydal pokyn, viete, lebo to je, takisto nebolo upravené, teraz je to upravené zrovna tým pokynom 6, že pokiaľ tam príde podnet a má konkrétne dôvody, že tá vec nebola dobre vybavená, tak už to nebude tak, že už teda to zákon nekáže, už sa tým nebude zaoberať, už to neplatí, lebo to je môj vnútorný predpis. Tak pán prokurátor špeciálny zoberie spis, dá ho inému prokurátorovi, nech ho preskúma, a bude referovať výsledky pánu špeciálnemu prokurátorovi. A pán špeciálny prokurátor ich bude referovať mne. A pokiaľ si ja budem myslieť, že mi to nestačí, alebo teda že nie som spokojný, potom máme my, to už je vrchol, prieskumné oddelenie, ktoré právoplatne skončené veci preskúmava, a odtiaľ potom dostanete stanovisko. Ale to pani, tuším pani Remišová tu mala, len, bohužiaľ, tu neni. Takže to je k tomu. Pani, pani poslankyňa Jurinová, podal som protest, teda prokurátor Generálnej prokuratúry podal protest. Bolo to o nepreskúmateľnosti toho rozhodnutia, pretože potom ja neviem, čím sa riadili. A dôvody nemôžem hovoriť skôr ako, ako ten, lebo to bolo podané len pred nejakými, ja neviem, 5 dňami, minulý týždeň. Takže dôvody vám nepoviem skôr, ako sa s nimi oboznámi druhá strana. To by bolo viacej ako neseriózne. Len tam vyčítam niektoré veci, že to rozhodnutie teda nie je podľa nás v súlade so zákonom. Pokiaľ ide o tú definíciu, čo ste hovorili, že mali by tam byť aj trestné činy páchaných blízkou osobou. Dobrý nápad, ale stále to nestačí, pretože aj tam, keby to bolo takto postavené, aj tam musí byť to konanie, ktoré bude charakterizované ako domáce násilie. Viete, ja, už neviem, koľko rokov sa bránime ratifikácii Istanbulského dohovoru. Ja nehovorím, že ho máme preberať celý, sú tam výhrady, vieme, kto ich má, a vieme, ako ich má, ale tam je definícia domáceho násilia veľmi dobre spravená. (Reakcia z pléna.) Tak potom sa inšpirujte tam tou definíciou, neviem, či ste ju čítali, to je tuším čl. 3, alebo ktorý to je, tak tam to je veľmi dobre napísané a veľmi široko a postihuje nielen to, čo ste hovorili vy, alebo tie problémy, ktoré vám chýbajú, tie sú tam postihované. Tak aspoň to odtiaľ zoberme, už keď to nemienime ratifikovať. Pokiaľ ide o... Ja neviem prečítať po sebe. Pokiaľ ide o tie konkrétne veci, je neseriózne, ako mi tu, teraz nie vy, nehovorím, ak mi niekto, niekto tu teraz začne hádzať v správe o činnosti konkrétne veci. Ja neviem, máte, máte predstavu, koľko je tých vecí živých? Veď to sú tisíce, veď to je, napadlo minulý rok 149-tisíc vecí. Niektoré sú v behu. Takže je asi lepšie, keď máte pochybnosti v nejakej veci. Ja som vám povedal, pokiaľ máte konkrétne poznatky v trestnej veci, kľudne. Pokiaľ máte nejaké návrhy, takisto vy so mnou, že v čom je zlá legislatíva, kľudne sa môžme dohodnúť, ale, ale naozaj ja nebežím sem so správou, že sa naučím, ja neviem koľko, teraz minulý rok 38-tisíc stíhaní. Tak to asi ťažko, že? V tej kauze sa koná, v tom Čistom dni sa koná a tam sú teraz ešte dve trestné stíhania. Čaká sa znalecký posudok a tam sa teda bude rozhodovať o 206, a to je vznesenie obvinenia. No, vyzerá to... Nemôžem povedať ďalej, no. Pán Dostál, máte pravdu v tom, že tá linka dôvery, teda tá linka pre týrané ženy neprináša efekt. Lenže viete, slovenský národ je hravý a slovenský národ okrem toho, že vyvoláva stále niekde, že je bomba, tak tie si ešte aj z tejto linky, si robí dobrý deň. Pretože ak bolo na túto linku prijatých 474 hlasových správ, hej, a naviac bolo v KP Košice, tam bolo 123, z ktorých tri, tri bolo možné vyhodnotiť ako podozrenie z domáceho násilia. Najmenej bolo v KP Banská Bystrica, kde boli tri, z ktorých ani jedna sa netýkala domáceho násilia, lebo ľudia si tú linku mýlia s poradňou, s psychologickou poradňou... (reakcia z pléna) aj linkou dôvery a podobne. A, naopak, pokiaľ, pokiaľ tam vyplýva aj podozrenie aj z iného trestného činu, dokonca aj to vyťažujeme, hej, dávame to konať. Ale viete, keď je stav, že z tých, z toho celkového počtu, ja neviem, či tam je nejakých, bolo načatých 11 trestných vecí. Je to málo, ja viem, že je to málo, ale za to ja a ani prokurátori nemôžem. Pokiaľ sú tam nejaké odkazy, tak tie sú len vtedy, pokiaľ prokurátor nie je dosiahnuteľný, pokiaľ prokurátor nie je napríklad cez víkendy, tak je tam práve preto aj odkaz, na koho sa treba rýchlo obrátiť. A ja vidím význam v tom, že mnoho žien sa bojí prísť na políciu, napríklad po tom, čo tam bola odmietnutá, napríklad po tom, čo tam pán manžel má polku oddelenia a známych, tak bola tá šanca daná tým ženám, aby zavolali priamo k nám. Aby to bolo od nás už. Lebo keď to ide od nás ako oznámenie, tak v týchto veciach to väčšinou dosledujeme, ako dopadne, takže len preto to bolo. Ale hovorím, že slovenský národ sa veľmi rád hrá, a tak to vyzerá, že to má zato. Viete, to bol naozaj pokus niečo spraviť. Ja nehovorím teda akože spĺňa tie, tie predpoklady, ktoré sme čakali. Možno sa to zmení, ale to nedávajte za vinu mne. Pokiaľ ide, ste sa ma pýtali, že áno, že nie je problém ľudí len ako odstíhať, odsúdiť, ale potom nejak ako aj na nich vplývať, aby sa ďalšieho konania nedopúšťali. Ale to je tzv. postpenitenciárna starostlivosť a to je už nie vecou prokuratúry, nie, to sa nedá kapacitne. Toto by si mal vytvoriť štát, ktorý takýchto ľudí, ja neviem, možno, možno ministerstvo práce alebo podobne, ktoré sa takýmto ľuďom bude venovať a ktoré im poskytne nejakú pomoc, aby sa nedostali naspäť tam, kde boli. Lebo vieme dobre, že polovička, polovička možno takých vecí sú asi alkoholici alebo ľudia, ktorí si radi vypijú, tak tomu treba venovať starostlivosť. Ale prokuratúra ani súdy na toto absolútne kapacitne nestíhajú. Áno, hovorí sa v teórii, že malo by sa páchateľom venovať aj po výkone trestu odňatia slobody. Ja s tým súhlasím, len musíme nájsť to nejaké riešenie. A rád privítam aj vás, keď prídete na nejaké riešenie, ako alebo aký orgán by sa mal zriadiť. Ale pokiaľ sa bude v súvislosti zo spolupráce spravodlivosť a zdravotníctvo zriaďovať toľko, ako sa, detencia, no tak sa ho dočkáme za dvadsať rokov. Takže súhlasím s vami, že treba sa týmto ľuďom venovať. Pokiaľ ste tu spomínali, na tie premlčania, ja som nikdy nepovedal, že premlčanie je vecí pre, pre zdĺhavé konanie. Opakoval som vám tu, že sme dosiahli maximálne výsledky, ktoré sa dosiahnuť dali, že niekde boli tie veci staršie, boli znižované o 50 % a viac, dokonca v tých prvých, prvých obdobiach. Ja som hovoril o premlčaní kárnych previnení, a nie o trestných činoch. A vám garantujem, že pokiaľ v iných veciach došlo k premlčaniu zavinením prokurátora, je to automaticky disciplinárka. A keď tých vecí je viac, máme viac rozbehnutých, to už potom nie je disciplinárka, to je podozrenie zo zneužívania právomocí verejného činiteľa z nedbanlivosti. Aby som vás teda upokojil. Neviem, kto z nás dvoch, či je kompletný, či ja, alebo pán Kotleba. On si myslí, že ja, tak ja si myslím opak. Pretože, keď sa v konaní slušne správate, tak sa k tomu správam slušne. Takže len odkaz pánu Kotlebovi, keď sa mu niečo nepáči, je tam centrálny register zmlúv, nech si ich pozre všetky, a keď sa mu tam niečo nepáči, nech sa páči, môže podať podnet, dúfam, že vie, na ktoré inštitúcie, aby urobili u nás audit, aby prišlo NKÚ, nech sa páči, ja som pripravený. Lebo viete, tu ako rozoberať, že 400-tisíc, keď ani nevie prečo, lebo u vás to bolo lacnejšie. Hm, asi bolo, no tak ja neviem, ale u nás nie. A ďalšia. Obrovský problém. Štyridsať páchateľov cudzincov, štyridsať cudzincov, viac ako minulý rok. Tak to je problém, neviem, či mimoriadny stav nevyhlásime na Generálnej prokuratúre. Pretože štyridsať, to je absolútne zanedbateľné. A túto otázku, ďakujem, za mňa odpovedal, pán Dostál. Presne, to sú neni ani migranti, to sú neni, to sú z okolitých štátov, to sú bežné činy, krádeže, sprenevery, podvody a také veci. Aby sme vedeli, teda už keď tak, tak rapídne stúpol ten počet. Pokiaľ tu stále zaznievalo... (Reakcia z pléna.) Môžem dohovoriť?! Pokiaľ tu zaznievalo niečo o tom, že, že (zaznievanie gongu) sa nevenujem tomu, tomu akože, tomu komunizmu, no tak sa ma opýtal pán Kotleba, či je, on je kompletný, ja som, teraz opakujem, že neviem, či je kompletný on, pretože ja som nepovedal, že idem prijímať alebo že chcem prijímať zákon, ja som povedal, že zákonné definície v rámci Trestného zákona. A to je veľký rozdiel. Chápeme sa? A je tam aj komunizmus a tá ideológia, ste si to neprečítali! Tak mi tu nevykrikujte, že len, že len extrémizmus a fašizmus! Treba si to prečítať v tej správe, čo tam je vymenované, presne. A medzi inými, že chceme aj takúto definíciu o tom, že aj komunizmus, aj táto ideológia. Ráčim, odporúčam si to prečítať. O tej kauze som hovoril. Keď ste o tom vedeli skôr, keď ste vedeli o prvom výsledku pojednávania, tak ste mali napísať podnet, že pán prokurátor sa nechce odvolať, mohli ste napísať. Pán Dostál, hovorím o tých protestoch prokurátorov, tam bolo isté porušenie. Ja netvrdím, že keď niekedy nie je vyhovené, že treba ísť do správnej žaloby, neviem, ja som tiež neni toho zástanca. A opakujem vám, hocikedy máte dvere otvorené, keď takéto niečo bude, môžte prísť, ušetríme robotu poslancom a potom možno niekedy aj súdu. Pokiaľ ide o PKO, pán Baránik. Pokiaľ ide o PKO, tak ja keď som bol vtedy ešte krajský prokurátor, tak si láskavo pozrite, keď to začali, keď to chceli búrať, čo robila krajská prokuratúra. Všetko proti tomu, dokonca som začal stíhať a chcel stíhať niektorých ľudí, ktorí sa na tom podieľali, vtedajšie vedenie Generálnej prokuratúry mi to zrušilo. Takže na mňa ťažko. Môžte si to na krajskej prokuratúre overiť, že my sme chceli tých ľudí odstíhať za to, čo tu povolili, ale vtedajšie vedenie GP SR bolo iného názoru. Za to, čo spravili oni, ja nezodpovedám a už v tomto čase ani nemôžem zodpovedať. No a tie posledné otázky, tie zásadné a priame odpovede. Každý, kto sa dopustí raz svojho trestného činu, bude stíhaný. Každý. Mne to je jedno, kto to je. Tak kývete hlavou, že nie, tak to vy asi viete lepšie ako ja, mne to je jedno, ale ja vám to hovorím, že každý, kto sa... To, kto bol poradca alebo nebol poradca, mňa totižto nezaujíma. Mňa zaujíma, aké argumenty mi predloží. Viete? Aké argumenty. Pokiaľ, pokiaľ s nimi sa nestotožním. A toho poradcu vyberali prokurátori, ktorí pracovali na tom návrhu. Vieme? A pokiaľ ide o tretiu otázku, tak vám odporúčam si pozrieť zákon č. 125/1996 Z. z. Ďakujem, skončil som.